Attakk tal-qalb wassal biex bdot jitlef ħajtu, waqt li kien qed itajjar ajruplan tal-passiġġieri fir-Russja. Fil-fatt, l-ajruplan tat-tip A320 telaq minn Moska għall-ħabta tat-tmienja u nofs tal-Ħadd filgħodu. Ftit tal-ħin wara iżda, il-bdot beda jħossu ma jiflaħx, fejn jidher li taħ attakk tal-qalb. Il-kaptan tal-ajruplan fil-fatt għamel inżul t’emerġenza fl-eqreb ajruport, fir-Russja stess, b’rapporti jgħidu li l-bdot imut waqt l-inżul. Ġie rrappurtat kif membri tal-ekwipaġġ staqsew kienx hemm xi tobba abbord, u fin-nuqqas ta’ dawn, il-membri tal-ekwipaġġ kienu huma li ppruvaw isalvaw lill-bdot ta’ 49 sena, iżda minkejja dan, it-tentattivi tagħhom irriżultaw fin-negattiv.